b'\n_START_ARTICLE_\nApple II\n_START_PARAGRAPH_\nApple II (dar u\xc5\xbera\xc5\xa1omas kaip Apple ][) \xe2\x80\x93 8 bit\xc5\xb3 nam\xc5\xb3 kompiuteris, vienas pirm\xc5\xb3j\xc5\xb3 s\xc4\x97kmingiausi\xc5\xb3 serijini\xc5\xb3 mikrokompiuteri\xc5\xb3, sek\xc4\x99s po Apple I. J\xc4\xaf suk\xc5\xabr\xc4\x97 amerikietis Stivas Vozniakas, o nuo 1977 m. gamino kompanija Apple Computer (dabar Apple Inc.) Tai buvo pirmasis modelis iki paskutinio Apple IIe aparato kompiuteri\xc5\xb3 serijoje, gamintoje iki 1993 m. lapkri\xc4\x8dio m\xc4\x97n.\n_START_SECTION_\nIstorija\n_START_PARAGRAPH_\nPirmieji Apple II kompiuteriai prekyboje pasirod\xc4\x97 1977 m. sausio 10 d. Jie tur\xc4\x97jo 1 MHz, 4 kB RAM atminties, MOS Technology 6502 mikroprocesori\xc5\xb3, audio kaset\xc4\x97s s\xc4\x85saj\xc4\x85 programoms ir duomen\xc5\xb3 saugojimui, Integer BASIC programavimo kalb\xc4\x85 ROM atmintin\xc4\x97je. Pradin\xc4\x97 ma\xc5\xbemenin\xc4\x97 kompiuteri\xc5\xb3 kaina svyravo nuo 1298 (4kB RAM) iki 2638 JAV dol. (48kB RAM). Kad parodyti aparato spalvotosios grafikos galimybes, ant jo korpuso buvo dedamas Apple logotipas su vaivoryk\xc5\xa1t\xc4\x97s juostomis, kurios i\xc5\xa1liko kompanijos \xc5\xbeenklo dalimi iki 1988 m. prad\xc5\xbeios. Pirmieji modeliai buvo surinkti Silicio sl\xc4\x97nyje, v\xc4\x97liau Teksase. Spausdint\xc5\xb3 schem\xc5\xb3 plok\xc5\xa1t\xc4\x97s buvo gaminamos Airijoje ir Singap\xc5\xabre.\n_START_SECTION_\nTechnin\xc4\x97s naujov\xc4\x97s\n_START_PARAGRAPH_\nPirmieji Apple II naudojo kasetines duomen\xc5\xb3 laikmenas kaip ir kiti to meto mikrokompiuteriai. Kompanija panaudojo kelet\xc4\x85 inovatyvi\xc5\xb3 in\xc5\xbeinerini\xc5\xb3 sprendim\xc5\xb3, leidusi\xc5\xb3 suma\xc5\xbeinti technin\xc4\x97s \xc4\xafrangos apimtis ir pa\xc4\x8di\xc4\x85 kompiuteri\xc5\xb3 kain\xc4\x85. Tarp kit\xc5\xb3, 1978 m. buvo \xc4\xafdiegta i\xc5\xa1orin\xc4\x97 duomen\xc5\xb3 laikmena Disk II \xe2\x80\x93 5\xc2\xbc colio diskelis, pajungiamas per kontrolerio kort\xc4\x85, \xc4\xafd\xc4\x97t\xc4\x85 \xc4\xaf vien\xc4\x85 i\xc5\xa1 kompiuterio  i\xc5\xa1pl\xc4\x97timo lizd\xc5\xb3. Tai, paprastai, lizdas 6, kuris buvo naudojamas duomen\xc5\xb3 saugojimui ir atgaminimui kei\xc4\x8diant kasetes. Disk II s\xc4\x85saja, sukurta S. Vozniako, buvo laikoma dideliu in\xc5\xbeineriniu pasiekimu u\xc5\xbe elektronini\xc5\xb3 komponent\xc5\xb3 ekonomij\xc4\x85. Tuo metu, kai kit\xc5\xb3 gamintoj\xc5\xb3 kontroleriai tur\xc4\x97jo tuzinus \xc4\x8dip\xc5\xb3 duomenims sinchronizuoti, kad gal\xc4\x97t\xc5\xb3 rasti reikiam\xc4\x85 galvut\xc4\x99 atitinkamam takeliui dekoduoti duomenis \xc4\xaf magnetinius impulsus, S. Vozniako k\xc5\xabrinys tetur\xc4\x97jo vos kelis. \xc5\xa0ioms funkcijoms atlikti buvo sukurta Apple DOS operacin\xc4\x97 sistema.'